Kaapse leerling kry tweede plek oorsee | Netwerk24
Kaapse leerling kry tweede plek oorsee
Deur Suzaan Potgieter 18 Februarie 2018 21:52
Met ’n baie relevante en interessante navorsingsprojek het Zara Nijzink-Laurie die tweede plek by ’n internasionale wetenskapskou opgeraap. Suzaan Potgieter het met Zara oor haar projek gesels.
Zara Nijzink-Laurie ontvang verlede jaar die John Crossland-prys vir die beste junior projek by die Kaapstad-streekkompetisie van Eskom se ekspo vir jong wetenskaplikes.
Al is sy maar net in gr. 9, het Zara Nijzink-Laurie se projek by die Taiwan internasionale wetenskapskou beslis koppe laat draai.
Dié leerling van die Rustenburg Girls’ High School in Kaapstad het onlangs met haar projek oor die hindernisse in die gebruik van die menstruasiekoppie by gr. 8-meisies by dié wetenskapskou gaan deelneem.
“Ek wou meer uitvind oor bewusmaking van die menstruasiekoppie, veral nadat ek uitgevind het miljoene meisies mis elke maand skool oor hulle nie sanitêre produkte kan bekostig nie,” sê Zara.
Haar projek het baie goed gevaar en internasionaal ’n tweede plek in die kategorie hoogs ge­spesialiseerde gedrags- en sosiale wetenskappe behaal.
Leerlinge van 23 lande het deelgeneem.
“My navorsing het die bewusmaking van die menstruasie­koppie ondersoek en ook die hindernisse om dit te gebruik by skoolmeisies.
“Hoewel menstruasie­koppies goedkoper en meer omgewingsvriendelik is, is dit nie wyd bekend of in gebruik nie,” sê sy.
Volgens Zara was sy nog altyd geïnteresseerd in die liggaam, veral dié van vroue. Vandaar die inspirasie vir haar projek.
Zara Nijzink-Laurie saam met Kalsee Nadasen, wat saam met haar Taiwan toe was om Suid-Afrika by die wetenskapskou te gaan verteenwoordig.
“Toe ek my eerste menstruasie ervaar het, het ek gedink ‘daar moet ’n beter manier wees om dit te bestuur as die gebruik van sanitêre doekies’. Dís hoe ek die menstruasiekoppie ontdek het,” sê sy.
Zara het haar navorsing gedoen met meisies in gr. 8 en gr. 11 en vir elkeen ’n vraelys gegee om voor en ná ’n video oor die menstruasiekoppie te voltooi.
In haar navorsing het sy bevind dat 54% van die jonger meisies en 92% van die ouers meisies van die koppie gehoor het, maar slegs een meisie in elke groep dit al gebruik het. Ongeveer 11% van die jonger meisies en 40% van die ouer meisies sal dit oorweeg om die koppie te gebruik.
Sy sê die ervaring om haar projek Taiwan toe te neem was wonderlik.
“Dit was reeds ’n groot eer en geleentheid om net te gaan deelneem en ek het dus geen verwagtinge gehad nie. Met al die lande wat deelgeneem het, was die kompetisie straf en die projekte van ’n hoë standaard,” vertel sy.
“So toe ek die silwermedalje gewen het, was ek verras maar ongelooflik trots!”
En selfs op haar jong ouderdom weet hierdie meisie reeds sy wil eendag ’n verloskundige wees.
“Ek weet wel nog nie of ek aan die navorsingskant van verloskunde wil werk of direk met die vroue nie, maar ek weet ek wil in die veld van vrouegesondheid werk,” sê sy.
Meer oor: Kaapstad | Taiwan | Jip